โทลล์เวย์ผนึกทีคิวเอ็มแจกกรมธรรม์
โทลล์เวย์ ผนึกทีคิวเอ็ม แจกกรมธรรม์อุบัติเหตุฟรีปีใหม่-สงกรานต์ 5 แสนราย
25 พ.ย. 2553

โทลล์เวย์ ผนึกทีคิวเอ็ม แจกกรมธรรม์อุบัติเหตุฟรีปีใหม่-สงกรานต์ 5 แสนราย
นายธานินทร์ พานิชชีวะ กรรมการผู้จัดการ บริษัททางยกระดับดอนเมือง หรือ โทลล์เวย์ เปิดเผยว่า ได้ร่วมมือกับบริษัททีคิวเอ็ม อินชัวรันส์ โบรคเกอร์ บริษัทกรุงเทพประกันภัย เปิดตัวโครงการ Tollway Safety Gift มอบกรมธรรม์ประกันอุบัติเหตุส่วนบุคคลฟรี ให้กับผู้ใช้ทางโทลล์เวย์ฟรีจำนวน 5 แสนราย วงเงินความคุ้มครองรายละ 5 หมื่นบาท คุ้มครองกรณีเสียชีวิตเป็นระยะเวลา 3 เดือน โดยจะแจกใบสมัครที่ด่านเก็บค่าผ่านทาง 4 ด่าน ด่านดอนเมืองขาเข้า ด่านดินแดงขาออก ด่านแจ้งวัฒนะขาเข้า และด่านอนุสรณ์สถานขาออก
ทั้งนี้ จะเริ่มแจกตั้งแต่วันที่ 1-20 ธันวาคม 2553 เพื่อดูแลประชาชนช่วงปีใหม่จำนวน 250,000 ราย และ อีกช่วงจะแจกวันที่ 1 มี.ค.-18 มี.ค.2554 จำนวน 250,000 ราย เพื่อคุ้มครองประชาชนช่วงเทศกาลสงกรานต์ โดยกรมธรรม์นี้จะไม่คุ้มครองกรณีการเสียชีวิตขณะขับขี่หรือโดยสารรถจักรยานยนต์ การถูกฆ่าหรือถูกทำร้ายร่างกาย ภัยก่อการร้าย รับเฉพาะอายุ 18-60 ปีเท่านั้น